钦定古今图书集成/明伦汇编/官常典/第683卷 > 魏矼
## 钦定古今图书集成/明伦汇编/官常典/第683卷 > 魏矼

按《宋史》本传：“矼字邦达，和州历阳人，唐丞相知古后
也。少颖悟，时方尚《王氏新说》，矼独守所学。宣和二年，
上舍及第。建炎四年，召赴阙，诏改宣教郎，除详定一
司敕令所删定官。绍兴元年，迁枢密院计议官，迁考
功郎。会星变，矼因转对，言治平间，彗出东方，英宗问
辅臣所以消弭之道，韩琦以明赏罚为对。比年以来，
赏之所加，有未参选而官已升朝者，有未经任而辄
为正郎者，罚之所加，有未到任而例被冲替者，有罪
犯同而罚有轻重者。”力言大臣黜陟不公，所以致异。
上识其忠，擢监察御史，迁殿中侍御史。临安火，延烧
数千家，献谀者谓非灾异，矼言：《春秋》定、哀间，数言火
灾，说者谓孔子有德而鲁不能用，季“孙有恶而不能
去，故天降之咎。今朝廷之上有奸慝邪佞之人未逐
乎百执事之间，有朋附奔竞之徒未汰乎？搢绅有公
忠宿望及抱道怀艺、有猷有守之士未用乎在位之
人畏人轧己，方且蔽贤，未闻推诚尽公，旁招俊乂。宜
鉴定哀之失，甄别邪正，亟加进用。”内侍李廙饮韩世
忠家，刃伤弓匠，事下廷尉，矼言：“内侍出入宫禁，而狼
戾发于杯酒，乃至如此，岂得不过为之虑？建炎诏令，
禁内侍不得交通主兵官及预朝政，违者处以军法。
乞申严其禁，以谨履霜之戒。”于是廙杖脊配琼州。迁
侍御史，赐矼五品服。时朱胜非独相，矼论：胜非无所
建明，惟知今日进呈一二细故，明日启拟一二故人，
而机务不决，军政不修，除授挟私，贤士解体。又疏其
五罪，诏令胜非持馀服。又言：“国家命令之出，必先录
黄，其过两省，则给舍得以封駮，其下所属，则台谏得
以论列，此万世良法也。窃闻近时三省、枢密院间有
不用录黄而直降指挥者，亦有虽画黄而不下六部
者，望并依旧制。”刘豫挟金人入寇，宰相赵鼎决亲征
之议，矼请扈从，因命督江上诸军。时刘光世、韩世忠、
张俊三大将权均势敌，又怀私隙，莫肯协心。矼首至
光世军中，谕之曰：“贼众我寡，合力犹惧不支，况军自
为心，将何以战？为诸公计，当思为国雪耻，释去私隙，
不独有利于国，亦将有利其身。”光世许之，遂劝其贻
书二帅，示以无他。二帅复书交欢，光世以书闻，由此
众战屡捷，军声大振。上至平江，魏良臣、王纶使金回，
约再遣使，且有恐迫语。矼请罢“讲和”二字，饬厉诸将，
力图攻取。会金屡败遁去，使亦不遣。迁秘书少监。矼
在职七阅月，论事凡百二十馀章。寻乞补外，除直龙
图阁、知泉州，以亲老辞，知建州。寻召还，丐祠，不允，除
权吏部侍郎。八年，金使入境，命矼充馆伴使。矼言：“顷
任御史，尝论和议之非，今难以专论。”秦桧召矼至都
堂，问其所以不主和之意，矼具陈敌情难保，桧谕之
曰：“公以智料敌，桧以诚待敌。”矼曰：“相公固以诚待敌，
第恐敌人不以诚待相公耳。”桧不能屈，乃改命吴表
臣诏金使入境，欲屈己就和，令侍从、台谏条奏来上，
矼言：“臣素不熟敌情，不知使人所需者何礼，陛下所
以屈己者何事。贼豫为金人所立，为之北面。陛下承
祖宗基业，天命所归，何藉于金国乎？传闻奉使之归，
谓金人悉从我所欲，必无难行之礼，以重困我。陛下
何过自取侮乎？如或不可从之事，傥轻许之，他时反
为所制，号令废置，将出其手，一有不从，便生兵隙。予
夺在彼，失信在我，非计之得也。虽使还我空地，如之
何而可保？虽欲寝兵，如之何而可寝？虽欲息民，如之
何而可息？非计之得也。陛下既欲为亲少屈，更愿审
思天下治乱之机，酌之群情，择其经久可行者行之；其不可从者，以国人之意拒之，庶无后悔。所谓国人
者，不过万民三军尔，搢绅与万民一体，大将与三军
一体。今陛下询于搢绅民情大可见矣。欲望速召大
将，各带近上统制官数人同来，详加访问，以塞他日
意外之忧。大将以为不可，则其气益坚，何忧此敌！”未
几，丁父忧，免丧，除集英殿修撰、知宣州，不就，改提举
太平兴国宫。自是奉祠凡四任，丁内艰以卒。